Προς τον αγαπητό, κ. Νικολαΐδη Παντελή Αναπληρωτή Διοικητικό Διευθυντή του Mediterranean College, αγαπητό μέλος της εν Χριστώ Κοινωνίας, να έχει τη χάρη και την ειρήνη του θεού.

Με πολλή χαρά πληροφορηθήκαμε για την ευγενική πρωτοβουλία των φοιτητών του Παιδαγωγικού τμήματος του Mediterranean College για την διοργάνωση του αγώνα καλαθοσφαίρισης, για την ενίσχυση του Συλλόγου γονέων παιδιών με νεοπλασματική ασθένεια Φλόγα. Η χαρά μας αυξάνεται από την προθυμία και την ανιδιοτέλεια της συμμετοχής στον αγώνα, διεθνών Ελλήνων καλαθοσφαιριστών και Ολυμπιονικών, οι οποίοι με την παρουσία τους επιβεβαιώνουν την κοινωνική ευαισθησία και την διάθεση τους να συμπαρασταθούν στο σημαντικό και αξιέπαινο έργο το οποίο επιτελεί  ο Σύλλογος Φλόγα, για την στήριξη των ασθενουντων παιδιών.

Γι΄ αυτό το λόγο, ευλογούμε από καρδιάς, την φιλανθρωπική αυτή πράξη και θεάρεστη πρωτοβουλία και συγχαίρουμε όλους τους συμμετέχοντες και όλους τους παντοιοτρόπως εν ισχύοντες την προσπάθεια αυτή. Ιδιαιτέρως όμως, ευλογούμε με πολλή πατρική αγάπη και στοργή τα παιδιά της Φλόγας, προς τιμή των οποίων, διοργανώνεται ο αγώνας αυτός και είμαστε πεπεισμένοι ότι  ο ζήλος και η προσπάθεια των αγωνιζομένων αθλητών και φοιτητών του Mediterranean College, θα ενθαρρύνει και θα εμπνεύσει τα παιδιά της Φλόγας, στον καθημερινό, δικό τους αγώνα, για την καταπολέμηση της ασθένειας τους.

Γνωρίζουμε ότι, τόσο τα παιδιά όσο και οι γονείς τους, αντιμετωπίζουν με πολλή γενναιότητα και αισιοδοξία την ασθένεια τους, και προσευχόμαστε, όπως ο φιλάνθρωπος Κύριος μας, ο  οποίος αγαπά ιδιαίτερα τα παιδιά, και τα είχε καλέσει κοντά του πολλές φορές κατά την επίγεια παραμονή του, και τα θεράπευσε από την ασθένεια τους, θα χαρίσει και στα παιδιά της φλόγας σύντομα την υγεία τους και θα γυρίσουν πάλι στους γονείς τους υγιή και χαρούμενα, χαρίζοντας στις καρδιές των γονιών και των αγαπημένων τους χαρά και αγαλλίαση.

Με την ευκαιρία και των προσεχών εορτών του θείου Πάθους  και του Αγίου Πάσχα, ευχόμαστε όπως η Ανάσταση του Κυρίου μας, μάς χάρισε ελπίδα, έτσι και η πρόσκαιρη θλίψη σας να παύσει και να χαρίσει σε όλον τον κόσμο υγεία, χαρά, πρόοδο και ειρήνη.

Ο Κωνσταντινουπόλεως Βαρθολομαίος